text: Как Тотнъм изпревари Манчестър Юнайтед за Гарет Бейл - Webcafe.bg
  Sportcafe 22.09.2020, 12:28
  Агентът на Гарет Бейл Джонатан Барнет разказа как Тотнъм е спечелил състезанието за подписа на уелсеца. За интерес към него се говореше още от страна на Манчестър Юнайтед, но агентът разкри, че "шпорите" са действали по-бързо.
  Пасивността на трансферния пазар това лято е една от причините за недоволството на феновете на "червените дяволи". Сега се оказва, че Юнайтед е бил изпреварен и за трансфера на Бейл.
  Уелсецът най-накрая се завърна на Острова, като ще играе като отдаден под наем от Реал Мадрид до края на сезона. Барнет се надява Бейл да остане в Тотнъм и след края на кампанията.
  "Това е клубът, в който той иска да бъде. Не виждам никакви проблеми, ако поиска да остане тук още една година - каза Барнет пред BBC.
  Надявам се да не се стигне до това (завръщане в Реал). Той ще бъде успешен в Тотнъм и ще иска да остане. Останалото ще се нареди лесно."
  Очаква се Бейл да бъде готов за игра след паузата за националните отбори, която се пада през втората седмица на октомври.
  Освен Тотнъм, интерес към Бейл имаше както от Юнайтед, така и от отбори от МЛС и Китай. Крилото дори бе близо до трансфер на изток миналото лято, но в самия край сделката се провали.
  "Всичко стана след един разговор между мен и (президента на Тотнъм) Даниел Леви - каза още Барнет. - Тогава заговорихме и за Бейл и се оказа, че Даниел има интерес към него.
  Горе-долу така се случи всичко. Нямаше никаква магия, просто дълги разговори. Те просто бяха по-бързи и направиха първата крачка.
  Даниел отдавна искаше да си върне Бейл. Но постоянно имаше нещо, което пречеше това да се случи. Не беше точният момент."
  Бейл напусна Тотнъм през 2013-а, а Реал го направи най-скъпия футболист в историята по онова време. Уелсецът все още има договор с "кралете" до лятото на 2022-ра, а Барнет смята, че на "Сантяго Бернабеу" не са се отнесли подобаващо с клиента му.
  "Той не получи подходящо отношение, не се отнесоха правилно с него. И според мен това беше грешно.
  Мисля, че е грешно да се сочи с пръст, но също така смятам, че играч, който е постигнал толкова много и дал толкова много за този клуб в продължение на седем години, заслужава по-добро отношение.
  Не искам да обвинявам никого. Мисля, че феновете се държаха неуважително, а клубът не се намеси. Повече няма да коментирам."
  Бейл спечели две титли на Испания и четири трофея от Шампионската лига в седемте си години в Реал, за който изигра 251 мача и отбеляза 105 гола, подавайки за още 68.